Αντιγραφή του DNA: Η διπλή έλικα "ξεδιπλώνεται" καθώς σπάζουν οι δεσμοί υδροξοιδειου ανάμεσα στις συμπληρωματικές βάσεις, μετά κάθε κλώνος (μπλε) λειτουργεί σαν καλούπι για τη δημιουργία ενός νέου κλώνου (πράσινο).
Η **αντιγραφή του DNA** είναι η διαδικασία κατά την οποία το DNA αυτοδιπλασιάζεται μέσα σε ένα κύτταρο προκειμένου να διατηρηθεί και να μεταβιβαστεί η γενετική πληροφορία από ένα κύτταρο στα θυγατρικά του και από έναν οργανισμό στους απογόνους του.
  

  

Η συμπληρωματικότητα των βάσεων του DNA οδήγησε τους Τζέιμς Γουάτσον και Φράνσις Κρικ, όταν περιέγραφαν το μοντέλο τους για τη δομή του γενετικού υλικού το 1953, να γράψουν: «Είναι φανερό ότι το ειδικό ζευγάρωμα που έχουμε υποθέσει ότι δημιουργείται μεταξύ των βάσεων του DNA προτείνει έναν *απλό μηχανισμό αντιγραφής* του γενετικού υλικού.» Οι Τζέιμς Γουάτσον και Φράνσις Κρικ φαντάστηκαν μια διπλή έλικα η οποία ξετυλίγεται και κάθε αλυσίδα λειτουργεί σαν καλούπι για τη σύνθεση μιας νέας συμπληρωματικής αλυσίδας. Έτσι τα δύο θυγατρικά μόρια που προκύπτουν είναι γενετικά πανομοιότυπα με το μητρικό και μεταξύ τους και καθένα αποτελείται από μια παλιά και μια καινούργια αλυσίδα. Ο μηχανισμός αυτός ονομάστηκε *ημισυντηρητικός μηχανισμός και αποδείχθηκε πειραματικά in vivo.*

Γενικά
------

Η διαδικασία της *αντιγραφής*, όπως υποδηλώνεται από την δομή της *διπλής έλικας* και τον ημισυντηρητικό μηχανισμό, φαίνεται απλή. Όμως ύστερα από πολύχρονη ερευνητική μελέτη, διαπιστώθηκε ότι η διαδικασία στην πραγματικότητα είναι ιδιαίτερα πολύπλοκη. Τα κύτταρα διαθέτουν ένα σημαντικό «οπλοστάσιο» εξειδικευμένων ενζύμων και άλλων πρωτεϊνών, που λειτουργούν ταυτόχρονα, καταλύοντας τις χημικές αντιδράσεις με μεγάλη ταχύτητα και με εκπληκτική ακρίβεια.
  

  

Ο μηχανισμός της *αντιγραφής* έχει μελετηθεί πολύ περισσότερο στα προκαρυωτικά κύτταρα, και κυρίως στο βακτήριο *Escherichia coli*, γιατί το DNA τους είναι πολύ μικρότερο και απλούστερα οργανωμένο από το DNA των ευκαρυωτικών κυττάρων. Όμως τα βασικά στάδια του μηχανισμού της *αντιγραφής* παρουσιάζουν σημαντικές ομοιότητες και στα δύο είδη κυττάρων.

Η διαδικασία της αντιγραφής του DNA
-----------------------------------

### Γενικά

Η *αντιγραφή* του DNA αρχίζει από καθορισμένα σημεία, που ονομάζονται *θέσεις έναρξης αντιγραφής*. Το βακτηριακό DNA, που είναι κυκλικό, έχει μια μόνο *θέση έναρξης* της *αντιγραφής* και αντιγράφεται κάτω από ευνοϊκές συνθήκες σε λιγότερο από 30 λεπτά. Στα ευκαρυωτικά κύτταρα, πριν την *αντιγραφή* το DNA κάθε χρωμοσώματος είναι ένα μακρύ γραμμικό μόριο, το οποίο έχει πολλές *θέσεις έναρξης*. Έτσι το DNA των ευκαρυωτικών κυττάρων αντιγράφεται ταυτόχρονα από εκατοντάδες σημεία σε όλο του το μήκος και στη συνέχεια τα τμήματα που δημιουργούνται ενώνονται μεταξύ τους. Με αυτόν τον τρόπο το DNA των ανώτερων ευκαρυωτικών οργανισμών, παρ’ ότι είναι περίπου 1000 φορές μεγαλύτερο από των προκαρυωτικών, αντιγράφεται πολύ γρήγορα.

DNA ελικάση επιδιορθώνει τμήμα της αλυσίδας του DNA που έχει σπάσει.
### Ένζυμα αντιγραφής

* DNA ελικάση, Τοποϊσομεράση
* Πριμόσωμα
* DNA πολυμεράσες: επιμήκυνσης, αντικατάστασης, επιδιόρθωσης
* DNA λιγάση (δεσμάση)
* Επιδιορθωτικά ένζυμα

Υπάρχουν ακόμη κάποιες πρωτεΐνες, οι SSB πρωτεΐνες οι οποίες διατηρούν την αποδιάταξη των δυο κλώνων, όμως δεν αποτελούν ένζυμα.

### Αντιγραφή

Για να αρχίσει η αντιγραφή του DNA, είναι απαραίτητο να ξετυλιχθούν στις *θέσεις έναρξης της αντιγραφής* οι δύο αλυσίδες. Αυτό επιτυγχάνεται με τη βοήθεια ειδικών ενζύμων, που σπάζουν τους δεσμούς υδρογόνου μεταξύ των δύο αλυσίδων. Τα ένζυμα αυτά ονομάζονται DNA ελικάσες. Όταν ανοίξει η διπλή έλικα, δημιουργείται μια «θηλιά», η οποία αυξάνεται και προς τις δύο κατευθύνσεις. Οι θηλιές που δημιουργούνται κατά την έναρξη της *αντιγραφής* σε ένα μόριο DNA είναι ορατές με το ηλεκτρονικό μικροσκόπιο.
  

  

Τα κύρια ένζυμα που συμμετέχουν στην *αντιγραφή* του DNA ονομάζονται DNA πολυμεράσες. Επειδή τα ένζυμα αυτά δεν έχουν την ικανότητα να αρχίσουν την *αντιγραφή*, το κύτταρο έχει ένα ειδικό σύμπλοκο που αποτελείται από πολλά ένζυμα, το πριμόσωμα, το οποίο συνθέτει στις *θέσεις έναρξης* μικρά τμήματα RNA, συμπληρωματικά προς τις μητρικές αλυσίδες, τα οποία ονομάζονται πρωταρχικά τμήματα. DNA πολυμεράσες επιμηκύνουν τα πρωταρχικά τμήματα, τοποθετώντας συμπληρωματικά δεοξυριβονουκλεοτίδια απέναντι από τις μητρικές αλυσίδες του DNA. Τα νέα μόρια DNA αρχίζουν να σχηματίζονται, καθώς δημιουργούνται δεσμοί υδρογόνου μεταξύ των συμπληρωματικών αζωτούχων βάσεων. DNA πολυμεράσες επιδιορθώνουν επίσης λάθη που συμβαίνουν κατά την διάρκεια της *αντιγραφής*. Μπορούν, δηλαδή, να "βλέπουν" και να απομακρύνουν νουκλεοτίδια που οι ίδιες τοποθετούν, κατά παράβαση του κανόνα της συμπληρωματικότητας, και να τοποθετούν τα σωστά. Ταυτόχρονα DNA πολυμεράσες απομακρύνουν τα πρωταρχικά τμήματα και τα αντικαθιστούν με τμήματα DNA.
  

  

Οι DNA πολυμεράσες λειτουργούν μόνο προς καθορισμένη κατεύθυνση και τοποθετούν τα νουκλεοτίδια στο ελεύθερο 3' άκρο της δεοξυριβόζης του τελευταίου νουκλεοτιδίου κάθε αναπτυσσόμενης αλυσίδας. Έτσι, λέμε ότι η *αντιγραφή* γίνεται με προσανατολισμό 5'→ 3'. Κάθε νεοσυντιθέμενη αλυσίδα θα έχει προσανατολισμό 5'→ 3'. Έτσι, σε κάθε διπλή έλικα που παράγεται οι δύο αλυσίδες θα είναι *αντιπαράλληλες*. Για να ακολουθηθεί αυτός ο κανόνας σε κάθε τμήμα DNA που γίνεται η *αντιγραφή*, η σύνθεση του DNA είναι ***συνεχής*** στη μια αλυσίδα και ***ασυνεχής*** στην άλλη. Τα κομμάτια της *ασυνεχούς* αλυσίδας ονομάζονται τμήματα Okazaki και συνδέονται μεταξύ τους με τη βοήθεια ενός ένζυμου, που ονομάζεται DNA δεσμάση. Το ίδιο ένζυμο συνδέει και όλα τα κομμάτια που προκύπτουν από τις διάφορες *θέσεις έναρξης αντιγραφής*.
  

  

Η *αντιγραφή* του DNA είναι απίστευτα ακριβής, μόνο ένα νουκλεοτίδιο στα 100.000 μπορεί να ενσωματωθεί λάθος. Τα λάθη που δεν επιδιορθώνονται από τις DNA πολυμεράσες, επιδιορθώνονται σε μεγάλο ποσοστό από ειδικά επιδιορθωτικά ένζυμα. Έτσι ο αριθμός τον λαθών περιορίζεται στους ευκαρυωτικούς οργανισμούς στο ένα στα 1010.
  

  

  

1.Ασυνεχής αλυσίδα,2.Συνεχής Αλυσίδα, 3.DNA Πολυμεράση (Polα), 4.DNA δεσμάση, 5.RNA πρωταρχικό τμήμα, 6.Πριμόσωμα, 7.Τμήμα Okazaki, 8.DNA πολυμεράση (Polδ), 9.DNA ελικάση, 10.Ελεύθερό τμήμα αλυσίδας,Πρωτεΐνες πρόσδεσης, 11.DNA ελικάση-Τοποϊσομεράση

Συνδέσεις
---------

* DNA Workshop
* WEHI-TV - DNA Replication video Η αντιγραφή του DNA λεπτομερώς από διάφορες γωνίες με περιγραφή από κάτω
* Breakfast of Champions Does Replication
* Basic Polymerase Chain Reaction Protocol
* Animated Biology Αρχειοθετήθηκε 2007-10-27 στο Wayback Machine.
* DNA makes DNA Αρχειοθετήθηκε 2004-09-15 στο Wayback Machine. (Flash Animation)
* DNA replication info page από τον Γιώργο Κακάρι,MSc βιολόγος στην Εφαρμοσμένη Γενετική και Βοτεχνολογλια
* Reference website on eukaryotic DNA replication
* Βιοχημεία - Jeremy M.Berg/John L.Tymoczko/Lubert Stryer